BEM วิ่งขึ้นกว่า 4% กูรูมองรับประโยชน์โครงการรถไฟฟ้า แนะ “ขาย”
BEM วิ่งขึ้น 4.17% กูรูมองรับประโยชน์โครงการรถไฟฟ้าของรัฐ ณ เวลา 11.06 น. ราคาอยู่ที่ 8.75 บาท บวก 0.35 บาท หรือ 4.17% ด้วยมูลค่าซื้อขาย 1.81 พันล้านบาท โดย บล.กสิกรไทย แนะ"ขาย" ให้ราคาเป้าหมาย 7.30 บาท
1 ส.ค. 2559

ผู้สื่อข่าวรายงานว่า ราคาหุ้นบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM  เวลา 11.06 น. ราคาอยู่ที่ 8.75 บาท บวก 0.35 บาท หรือ 4.17% ด้วยมูลค่าซื้อขาย 1.81 พันลบ. โดยเปิดตลาดที่ 8.50 บาท ราคาปรับตัวขึ้นสูงสุดที่ 8.75 บาท และราคาปรับตัวลงต่ำสุดที่ 8.50 บาท ให้พื้นฐาน 7.30 บาท
โดยบล.กสิกรไทย ระบุในบทวิเคราะห์ฯแนะ “ขาย” หุ้น บมจ.ทางด่วนและรถไฟฟ้ากรุงเทพ (BEM) ให้พื้นฐาน 7.30 บาท ถึงแม้ว่ามอง BEM จะเป็นผู้ได้ประโยชน์จากการเร่งผลักดันโครงการรถไฟฟ้าของรัฐบาล แต่ราคาหุ้นที่ขึ้นมากว่า 50% ในช่วง 4 เดือนที่ผ่านมา เทียบกับ SET ที่ 9%ได้สะท้อนข่าวดีไปหมดแล้ว และราคาปัจจุบันยังมี Downside อยู่ 13%
โดยมองว่า BEM ซื้อขายที่ PER 40.8x ในปี 59 คิดเป็นกว่า +2SD จากค่าเฉลี่ยย้อนหลัง และไม่เหมาะสมเมื่อเทียบกับอัตราการเติบโตทบต้นของกำไรสุทธิในปี 59-61 ที่ 22% คิดเป็น PEG สูงถึง 1.9x
นอกจากนี้ มองว่าราคาเป้าหมายมีส่วนเพิ่มที่จำกัดแล้ว เนื่องจากได้รวมมูลค่าของรถไฟฟ้าที่ BEM มีโอกาสชนะเข้าไว้หมดแล้ว และโครงการทางด่วนในอนาคตน่าจะยังไม่มีออกมาในช่วง 1-2 ปีข้างหน้า
นอกจากนี้ มองว่ากำไรสุทธิของ BEM อาจสูงเกินจริงเนื่องจากบริษัทฯได้บันทึกค่าสัมปทานคงที่ที่จ่ายให้การรถไฟฟ้าขนส่งมวลชนแห่งประเทศไทย (รฟม.) เพียง 40% ของจำนวนทั้งหมด ซึ่งหาก BEM บันทึกทั้ง 100% จะทำให้กำไรสุทธิลดลง 12-15% ในปี 59-61 จากประมาณการ และlPER จะเพิ่มขึ้นเป็น 48 เท่าในปี 59